STHL_tunnus_SE_RGB_turk_S STM 114:00/2015

**Suomen Terveydenhoitajaliiton lausunto luonnoksesta hallituksen esitykseksi eduskunnalle laeiksi sairausvakuutuslain lääkelain 57 b ja 102 §:n muuttamisesta sekä terveyden ammattihenkilöistä annetun lain 22 ja 23 §:n muuttamisesta (STM114:00/2015**)

Sosiaali- ja terveysministeriö on pyytänyt lausuntoa asetusluonnokseen lääkkeen määräämisestä annetun Sosiaali-ja terveysministeriön asetuksen (1088/2010) muuttamisesta. Siitä huolimatta, että Suomen Terveydenhoitajaliitolta ei ole pyydetty lausuntoa, katsomme tarpeelliseksi antaa lausuntomme asiasta, sillä esitetty muutos on terveydenhoitajien kannalta merkittävä.

Sosiaali-ja terveysministeriön asetusluonnoksessa säädettäisiin edellytyksistä lääkemääräyksen antamiseen ja uudistamiseen. **Asetuksessaei enää viitattaisi kätilöön ja terveydenhoitajaan, ainoastaan sairaanhoitajaan.** Perustelun mukaan terminologia ei vastaa ammattihenkilölain käsitteistöä, koska sairaanhoitajana laillistetut terveydenhoitajat ja kätilöt ovat laillistettuja sairaanhoitajia.

Suomen Terveydenhoitajaliitto kiinnittää huomiota siihen, minkälaisiin käytännön ongelmiin esitetty muutos johtaisi.

**Väärintulkinnat osaamisvaateissa**

Valtioneuvoston asetus lääkkeen määräämisen edellyttämästä koulutuksesta (1089/2010) määrittelee pykälässä 6 kelpoisuuden koulutukseen seuraavasti: ”Rajatun lääkkeenmääräämisen erikoispätevyyden tuottavaan koulutukseen saadaan ottaa laillistettu sairaanhoitaja sekä sairaanhoitajana laillistettu terveydenhoitaja ja kätilö. Koulutukseen otettavalla tulee olla viimeisten viiden vuoden ajalta vähintään kolmen vuoden käytännön kokemus sillä tehtäväalueella, jolla hän tulee lääkettä määräämään”.

Terveydenhuollon ammattihenkilöistä annetun lain (559/1994) mukaan vain terveydenhoitajille, jotka ovat suorittaneet kyseiseen ammattiin johtavan koulutuksen Suomessa, voidaan myöntää hakemuksesta oikeus harjoittaa terveydenhoitajan ammattia laillistettuna ammattihenkilönä. Äitiys- ja lastenneuvolatyö, koulu- ja opiskeluterveydenhuolto sekä työterveyshuolto ovat yksiköitä, joissa toimiminen edellyttää terveydenhoitajakoulutuksen. Pelkkä sairaanhoitajan tutkinto ja sairaanhoitajalaillistus eivät riitä. Näin ollen sairaanhoitajalla ei ole em. työtehtävissä mahdollista kerryttää lääkkeenmääräämiseen edellyttämää työkokemusta.

Esimerkiksi raskauden ehkäisyneuvonta ja hormonaalisen ehkäisy sisältyy terveydenhoitajan työhön niin ehkäisy- tai perhesuunnitteluneuvoloissa, äitiysneuvoloissa, koulu- ja opiskeluterveydenhuollossa kuin työterveyshuollossakin. Em. tehtävistä eivät sairaanhoitajat voi työskennellä, eikä heille voi kertyä sellaista työkokemusta, jota edellytetään hormonaalinen ehkäisyn määräämiseen.

Pelkkään sairaanhoitajaan viittaaminen voi johtaa väärintulkintoihin siitä, millä koulutuksella voi toimia neuvoloissa, raskauden ehkäisypalveluissa, koulu- ja opiskeluterveydenhuollossa sekä työterveyshuollossa. Esimerkiksi loppuvuodesta 2015 lausunnolla olleessa rajatun lääkkeenmääräämisen asiantuntijatyöryhmän raporttiluonnoksessa oli asiaan liittyen väärintulkintaan johtavia ilmaisuja. Terveydenhoitajan koulutusta ja laillistamista edellyttämää työtä esitettiin raporttiluonnoksessa sairaanhoitajan työnä monessa yhteydessä (mm. s.40, 41,42,94,124) mm. *s. 39 seuraavasti: ”Neuvoloissa, raskauden ehkäisypalveluissa, koulu- ja opiskeluterveydenhuollossa sekä työterveyshuollossa oli vain muutama lääkkeitä määräävä sairaanhoitaja. Lääkkeitä määrääviä sairaanhoitajia oli kaikista samoissa työyksiköissä työskentelevistä sairaanhoitajista keskimäärin 10 %. (Taulukko 15.)”*

Laki korostaa tällä hetkellä voimakkaasti rajatun lääkkeenmääräämisoikeuden koskevan sairaanhoitajia. Terveydenhoitajien koulutus sisältää sairaanhoitajakoulutuksen, mutta sairaanhoitajien koulutus ei terveydenhoitajakoulutusta. Pelkästään sairaanhoitajanimikettä ei voi näin ollen käyttää yleisnimikkeenä, sillä osa lääkkeenmääräämisen alueella olevista lääkkeistä, edellyttää terveydenhoitajan työkokemusta. Potilasturvallisuuden kannalta ja väärintulkintojen estämiseksi tulisi käyttää tarkkoja ja työntehtävien edellyttämiä ammattinimikkeitä.

**Rajatun lääkkeenmääräämiskoulutuksen houkuttavuus**

Asetuksen muutosesityksessä todetaan, että ”Rationaalinen eli järkevä lääkehoito on tehokasta, turvallista, tarkoituksenmukaista ja taloudellista. Lääkkeenmääräämisasetuksen sääntelyn kautta pyritään osaltaan ohjaamaan terveydenhuollon ammattihenkilöiden rationaalista lääkkeenmääräämistä. Pääministeri Juha Sipilän hallituksen ohjelman (29.5.2015) mukaan hallitus toteuttaa rationaalisen lääkehoidon toimeenpano-ohjelman, jonka tarkoituksena on parantaa potilaan kokonaisvaltaisen hoidon toteutumista, parantaa ihmisten toimintakykyä sekä luoda edellytykset kustannustehokkaalle lääkehoidolle niin potilaan kuin yhteiskunnan näkökulmasta”.

Tähän mennessä lääkkeenmääräämiskoulutuksen suorittaneita terveydenhoitajia on ollut maassamme lukumäärällisesti valitettavan vähän suhteessa sen tarpeellisuuteen terveydenhoitajien työssä. Yleisin syy lienee ollut koulutuksen kalleus, mutta yksi syy on varmaankin myös se, että rajatusta lääkkeenmääräämisoikeudesta puhutaan ja sitä markkinoidaan vain sairaanhoitajien lääkkeenmääräämisoikeutena. Tämä on vaikuttanut vähäiseen koulutukseen hakeutumiseen ja työnantajapuolen halukkuuteen lähettää terveydenhoitajia koulutukseen.

Olemme Terveydenhoitajaliiton taholta pyrkineet vaikuttamaan lääkkeenmääräämiskoulutuksen kehittämiseksi niin, että se palvelisi nykyistä paremmin myös terveydenhoitajakuntaa ja ennaltaehkäisevää työtä. Olemme esittäneet koulutuksen modulointia osiin, josta voisi koota eri terveydenhoitajan työ- ja tehtäväalueita palvelevia osakokonaisuuksia esim. neuvolatyö ja perhesuunnittelu, koulu- ja opiskeluterveydenhuolto, työterveyshuolto, kotihoito, ehkäisyneuvonta, tartuntatautien ehkäisy ja avovastaanotot.

**Suomen Terveydenhoitajaliitto pitää tärkeänä, että lainsäädäntöä kehitetään niin, että se vastaa terveydenhuollon tehtävien koulutus- ja pätevyysvaatimuksia**

**Suomen Terveydenhoitajaliitto esittää, että**

* **terveydenhoitajanimike säilytetään sosiaali- ja terveysministeriön asetuksessa (1088/2010)**
* **rajattua lääkkeenmääräämistä säätelevässä lainsäädännössä terveydenhoitajanimike mainitaan sairaanhoitajanimikkeen rinnalla yhdenmukaisesti niin, että se vastaa terveydenhuollon tehtävien koulutus- ja pätevyysvaatimuksia**
* **terveydenhoitajanimike lisätään ammattihenkilölakiin**

Helsingissä 6.9.2016

Leila Lehtomäki Aija Saarinen

Puheenjohtaja Kehittämispäällikkö